Jugomaro-katte verhuis na 'groter en beter geriewe' in Noordwes | Maroela Media
Justin Fernandes vroeër vanjaar saam met een van die tiere by Jugomaro Predator Park. Foto: Facebook
Die roofdiere by die Jugomaro Predator Park in Limpopo, die tuiste van die alombekende tier, Panjo, sal eersdaags na 'n nuwe heenkome geskuif word nadat die park se vorige eienaars amptelik dié perseel, waarvoor hulle hand en tand voor geveg het, kwyt is.
SD Nel, 'n prokureur van De Meyer Prokureurs wat namens die koper van die perseel, Kamp 248 Sabie Park BK, optree, het Woensdag aan Maroela Media gesê die koper neem met groot vreugde kennis van die uitspraak van die appèlhof in Bloemfontein waarin twee appèlregters bevind het dat Goosey en Rosa Fernandes en hul seun, Justin, se aansoek om verlof tot appèl geen kanse op sukses het nie.
Die hofbevel is op 3 Augustus uitgereik en afskrifte daarvan het Nel se kantoor op 5 November bereik. Die Fernandes-gesin se aansoek teen hul uitsetting, wat vroeër in die hooggeregshof uitgereik is, is met koste van die hand gewys. Die bevel verbied die Fernandes-gesin verder om die eiendom te betree.
"Die gesin het Vrydag uit eie wil die perseel verlaat en hul private besittings daar gelaat nadat ons vir hulle genoeg tyd gegun het om dit op te pak. Die Rooimiere is vandag [Woensdag] na die perseel en ons het hul besittings op 'n perseel langs die naaste teerpad gaan aflaai," het Nel gesê.
Nel het daarop gewys dat die uitsettingsbevel slegs ten opsigte van die Fernandes-familie en hul losgoedere is en dat die roofdiere onder die likwidateurs van Validtrade se beheer val. Die likwidateurs het intussen die diere verkoop aan 'n derde party om Validtrade se skuld te probeer delg.
Hy het egter diereliefhebbers gerusgestel dat die katte steeds op die perseel is, en dat daar behoorlik na hulle omgesien word deur die perseel se koper, en die tiere se wettige eienaar. "Hulle word goed versorg en sal nie honger ly nie. Die katte sal eersdaags na hul nuwe tuiste naby Lichtenburg in Noordwes verskuif word. Die eienaar van die park is 'n bewaarder en liefhebber van eksotiese diere en sal goed na hulle omsien."
Maroela Media het vroeër berig die uitsetting volg nadat die Fernandes-familie se destydse maatskappy, Validtrade 59 (Edms) Bpk, nie sy skuld kon betaal nie en gevolglik gelikwideer is. Kamp 248 Sabie Park BK het al die landbougrond uit die likwidasie gekoop en "goedgunstiglik" een gedeelte van die grond terugverkoop aan 'n nuwe maatskappy van die Fernandes-familie, Naxxi Trading (Edms) Bpk.
Die gesin het egter nie in terme van die ooreenkoms presteer nie en die verkoper het die transaksie omstreeks Maart gekanselleer. Teen einde April is litigasie begin om 'n uitsettingsbevel te bekom, wat toegestaan is. Die gesin het daarna 'n aansoek tot verlof vir appèl ingedien, maar die koper het terselfdertyd 'n reël 49(11)-aansoek ingedien. Dit is 'n aansoek om die hof te vra dat die uitsettingbevel voort kan gaan, hangende die appèl.
Die kooptransaksie van 12 van die katte, waaronder tien tiere en twee leeus, is reeds in Maart met die nuwe koper gesluit. Vorige pogings om die katte by die koper uit te kry is egter in die wiele gery toe die Fernandes-gesin en talle diereliefhebbers op 8 Julie uitgangroetes na die park afgesper het om te keer dat die katte geskuif word, hangende die uitkoms van hul aansoek tot verlof om appèl.
"Dit is jammer dat die Fernandes-familie op sosiale media die publiek moes mislei om te glo dat hulle steeds die eienaars van die roofdiere is. Hulle het in 'n laaste desperate poging beweer die diere gaan gejag word deur die nuwe koper om emosie aan te wakker. In werklikheid het die nuwe koper baie groter en beter geriewe vir die diere en geen vorm van jag vind plaas nie. Die nuwe eienaar het ook geld om sy diere kos te gee," het Nel gesê.
Nel het gesê die geldinsamelingsprojekte waarin die Fernandes-gesin geld van die publiek vra vir die stryd om "hulle" diere te beskerm, kan moontlik neerkom op bedrog.
Hy het die gemeenskap versoek om die regsproses nou te respekteer en in ag te hou dat 'n interdik die Fernandes-familie verbied om weer op die grond te kom ná die uitsetting. "Enige persoon wat die Fernandes-familie bystaan om eksekusie te frustreer of terug te beweeg op die grond sal skuldig wees aan 'n misdaad," het hy gesê.
Justin het Woensdag aan Maroela Media gesê die gesin tref tans reëlings om hul besitting te gaan oplaai. "Ons sal daarna al die opsies bekyk oor wat ons te doen staan Tot dan kan ek nie verder kommentaar lewer nie," het hy gesê.
Panjo het in Julie 2010 groot opspraak verwek nadat dié Bengaalse tier, 'n geliefde troeteldier van die Fernandes-gesin, uit sy eienaar se bakkie ontsnap het. Hy was vir twee dae lank op vrye voet tussen Bronkhorstspruit en Groblersdal en is na 'n reuse-soektog met sy dankbare eienaar herenig.
Onnie ondersoek oor 'seks met leerling'
Ek ken die mense persoonlik, my hart is baie seer vir hul part omdat ek weet hoe life hul die diere het… elke liewe een van die diere is in die mense se huis met die hand groot gemaak… dit is hul kinders, dit is n jammer dat ons nie meer die park sal kan besoek nie.
Ek ken hulle ook en daai diere het n beter lewe gehaat as wat ons mense het kani glo sulke hoed gebeur met goeie mense soos hulle nie hoe voel daai diere noudat hulle weg gevat word van hul eienaars dis net so goed jy vat n kind van sy ouers af ek hoop die mense wat dit gedoen het ly n swaar lewe
Dis so hartseer, sulke pragtige diere, hulle is mos familie van die mense. Ek hoop regtig iewers lees of hoor iemand dit, wat kan help dat hierdie diere kan bly by hulle mense.
Wat n mooi foto, ek het geweet hulle is sterk, maar om n groot man so op die rug te dra, wow! Ai, ek dink dis wonderlik om sulke kontak met n wilde dier en veral so n pragtige een te hê.